Kažimír, Peter, podpredseda vlády a minister financií SR (2012-11-29):
Ďakujem veľmi pekne za slovo. Dámy a páni, vládny návrh zákona o obmedzení platieb v hotovosti bol vypracovaný na základe uznesenia vlády v rámci tzv. Akčného plánu boja proti daňovým podvodom na roky 2012 až 2016. Cieľom tohto opatrenia je zabezpečiť vytvorenie nevyhnutých podmienok pre kreovanie stabilného, transparentného a ekonomického prostredia. V Slovenskej republike existuje pomerne rozsiahly hotovostný platobný styk, pričom bolo identifikované, že aj legálne podnikajúce daňové subjekty čiastočne optimalizujú svoju daňovú povinnosť vystavovaním fiktívnych faktúr. Opatrením obmedzenia platieb v hotovosti by sa zabránilo fiktívnemu vystavovaniu príjmových a výdavkových dokladov bez reálneho toku finančných prostriedkov. Snažíme sa zabrániť kreatívnemu účtovníctvu na konci účtovného zdaňovacieho obdobia podľa toho, aký základ dane daňový subjekt vykazuje a aký si praje. Dá sa predpokladať, že zavedenie povinného bezhotovostného styku nad určitý limit je možné vnímať ako príspevok nielen k obmedzeniu podvodných konaní v daňovej oblasti, ale aj ako opatrenie na boj proti praniu špinavých peňazí, na boj proti korupcii a trestnej činnosti či pri ochrane pred financovaním terorizmu. Týmto zákonom sa navrhuje v súlade s uvedeným cieľom zakázať platbu v hotovosti nad 5 000 eur, resp. 15 000 eur pri platbách medzi fyzickými osobami, nepodnikateľmi navzájom, pričom tento zákaz sa vzťahuje na všetky platby bez ohľadu na ich právny dôvod a príslušný limit sa vzťahuje na vecne súvisiace platby vyplývajúce z jedného právneho vzťahu, uplatňovať zákon aj mimo územia Slovenskej republiky na platby v hotovosti, ktoré súvisia s plneniami uskutočnenými na území Slovenskej republiky, pričom odovzdávajúci alebo príjemca majú v Slovenskej republike trvalý pobyt, prechodný pobyt, tolerovaný pobyt, sídlo, prevádzkareň alebo miesto podnikania. Cieľom tohto návrhu zákona je uplatniť výnimky zo zákona pre vymedzené platby, keď je stranou platby štát alebo iný verejný orgán, t. j. dane, clá a iné platby podľa daňového poriadku a colného zákona, a keď je pre výnimku závažný dôvod, ako sú napr. hotovostné platby v čase vojny, krízového stavu alebo núdzového stavu, platobné služby, poštový platobný styk, spracovanie alebo preprava hotovosti, alebo zmenárenská činnosť takisto. Cieľom zákona je stanoviť sankcie, priestupky a správne delikty za platbu v hotovosti nad stanovený limit podľa tohto zákona. Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná. Materiál bol predložený na vnútrokomunitárne pripomienkovanie v Európskej centrálnej banke, ktorá potvrdila, že návrh zákona je v súlade s právom Únie. Ja by som len rád dodal, že tak ako som musel tento týždeň informovať verejnosť o tom, že daňové a odvodové príjmy v tomto roku sa ďalej prepadávajú, to posledné nepekné číslo hovorí o 276 mil. eur pre tento rok a je to odhad minimálne štvrť miliardy eur na rok budúci, čo, samozrejme, skomplikuje aj prípravu štátneho rozpočtu a dokonca spôsobí zrejme aj posunutie rokovania o návrhu štátneho rozpočtu v pléne Národnej rady, že za týmto všetkým, samozrejme, sú aj identifikované daňové úniky. Treba povedať, že tie príčiny menšieho výberu, ten odklon od pôvodne konštruovaného rozpočtu v prípade daní je už dnes skoro 700 mil. eur, tak ako som to včera s dávkou adrenalínu tu už raz uviedol, ale za tým všetkým je, samozrejme, aj reálny vývoj v slovenskej ekonomike, makroekonomické prostredie, v ktorom sa nachádzame uprostred eurozóny, uprostred Európy, ale sú za tým aj podozrenia z naozaj veľkých daňových únikov. Za taký dôkaz považujeme diskrepanciu medzi vývojom domácej spotreby, ktorý v tomto roku rastie, ale celkový počet daňových priznaní a daň z pridanej hodnoty v absolútnej hodnote klesá, čiže máme percentuálny nárast domácej spotreby a máme absolútne absolútny percentuálny pokles výberu daní z pridanej hodnoty. Samozrejme, úniky na DPH ovplyvňujú potom následne aj daň z príjmov právnických osôb. A toto je začarovaný kruh, v ktorom sa hýbeme. Ja som počas obedňajšej prestávky spolu s policajným prezidentom pánom Gašparom a prezidentom finančnej správy pánom Imreczem práve verejnosti prezentoval ďalšie dva prípady, ktoré sú zaujímavé nielen svojimi hodnotami daňových únikov a zadržaných nadmerných odpočtov vo výške 1,8 mil. a 3 mil. eur a následných dorubov vo výške 19 mil. eur, čo už je na písme, a nejakých zamýšľaných 8,5 mil. eur, lebo prekvapivým je to, že v daných dvoch prípadoch sú do daňových únikov zaplatené už veľké spoločnosti, nemôžem ich, samozrejme, pomenovať, ktoré majú veľký trhový podiel vo svojom podnikaní na území Slovenskej republiky. V jednom prípade je to veľkoobchod, maloobchod. A v druhom prípade je to obchodovanie s poľnohospodárskymi komunitami. Je jedna kauza, voláme ju kryštálový cukor, kde tým nosičom daňového úniku bolo fiktívne obchodovanie cezhraničné s cukrom vo firme, ktorá obchoduje s cukrom. Ale okrem toho fiktívnou fakturáciou a pohybmi, dovozom a vývozom cez biele kone si uplatňovala nadmerné odpočty. V ďalších prípadoch sú to obilniny, ako je repka olejná, slnečnica, pšenica. No a tu už sú vlastne dôkazy, konkrétni obvinení ľudia, organizovaná skupina, summa summarum tieto dva prípady cez 30 mil. eur. A hrozivé na tom je to, že sú to vážené firmy, vážení konatelia v týchto firmách, s bielymi goliermi. A to je signál toho, že v tejto krajine je niečo zhnitého a že s tým musíme s plnou vážnosťou bojovať naprieč politickým spektrom, lebo niekto uberá z kŕmidla všetkým nám. A ten hrozivý vývoj v oblasti daní hlavne je naozaj dôvodom na to, aby sme zaviedli aj opatrenia, ktoré možno sčasti, a ja to musím potvrdiť, sťažujú to fungovanie. Je to zmena kultúrneho prístupu. Mne je úplne jasné, že sa nachádzame v kultúrnom priestore, kde hotovostné platby majú svoju históriu, svoju kultúrnu podstatu. A to, čo sa snažíme vlastne teraz presadiť, je zmena, zmena na zavedenie limitov. Nemusím vám hovoriť, že naozaj obmedzenie hotovostných platieb má aj vzťah s legalizáciou príjmov z trestnej činnosti, aj takej, ktorá sa nepríjemným spôsobom týka politických kruhov. Mám na mysli hlavne korupciu. Takže uchádzam sa o schválenie návrhu tohto zákona, ktorý je zhmotnením nášho presvedčenia o tom, že proti daňovým únikom a s akoukoľvek kriminálnou činnosťou, ktorá má presah do ekonomiky, musíme jasne a všetci spoločne bojovať. Ďakujem.